Brian Jensen blev noget overrasket da han tidligt tirsdag morgen var på vej på arbejde. I udkanten af byen dukkede der pludselig to ulve op. Kristina og hendes kollega så også ulvene og fik taget et billede af den ene.

- Det var en mærkelig oplevelse, siger Brian Jensen som det første, da tv2nord.dk fanger ham på mobilen. Han kommer ved femtiden tirsdag morgen kørende ud af Agdrupvej i Brønderslev, da han opdager de to dyr i krydset ved Nordens Allé. - Jeg kører forbi og vender et lille stykke derfra. Jeg ruller vinduet ned og har tændt kameraet i min mobil. Men lige så snart jeg får øjenkontakt med dem, stikker de af ind i nogle træer, siger Brian Jensen, der altså ikke fik billeder af ulvene. Det gjorde Kristina Salversen til gengæld. Hun har sendt os ovenstående billede og skriver: - Har her til morgen set 2 ulve i Brønderslev med min kollega i Agdrup skoven. Brian Jensen kører op på jernbanebroen og venter i ti minutter. Men dyrene vender ikke tilbage. - Havde det været hunde, var de vendt tilbage, siger Brian Jensen, der selv har hund og kender hundes adfærd. Han beskriver dyrene som noget større end schæferhunde, med spidse snuder og de karakteristiske ulvefarver. Brian Jensen kontaktede umiddelbart efter oplevelsen politiet, fordi der i området bl.a. er en skole. Her så Brian Jensen ulvene